歌太湖迓常守王寺丞
作者：釋居簡
朝代：宋

paragraphs: 伊誰量太湖，三萬六千頃。
天圍幾何寬，滿湖不畦畛。
或疑湖底天可田，箋天亟問縣官請。
况復周家有成法，盡底均作八家井。
鯨鵬蛟鰐俱幽屏，藻荇糵爲禾黍穎，公田利與私田準。
坐令虞芮俗，化作西伯境。
野田無哭聲，夜厖亦不驚。
晏眠早作日以寧，已輸再輸毋婁征。
循良在上如西京，媚長牙爪俱逡逡。